ARRIZABALAGA ARRUZA (EAJ, 2018-10-11):
Eskerrik asko, legebiltzar-buru andrea. Legebiltzarkideok, egun on guztioi.
Enpresetarako berdintasun ziurtagiri bat sortzeari buruzkoa zen, jatorrizko proposamena. Gure partetik behintzat, gaurko eztabaida zehazterako orduan, otsailaren 11ko 11/2014 Dekretua, "Emakumeen eta Gizonen Berdintasunerako Lankidetza Erakundea" aitorpena arautzen duena oinarri izan dugu.
Zeren eta, nahiz eta jatorrizko proposamenean berdintasun ziurtagiri bat sortzeko beharrizana jaso, gaur egun Euskadik badu, aipaturiko Dekretu horretan oinarritua, emakumeen eta gizonen berdintasunerako lankidetza erakunde bezala aitortza bat.
Aitorpen honen bitartez, emakumeen eta gizonen berdintasuna ahalbidetzen duten baldintzak sustatu nahi dira, bai eta berdintasuna eragozten duten oztopoak kentzea ahalbidetzen dutenak ere. Eta aukera eta tratu berdintasunaren alde gizartean eta lan eremuan sor daitezkeen ekimenak bultzatuko dira.
Eta tresna hau nabarmentzeko aukera ba ez dut galdu nahi momentu honetan, betiere hobetzeko margena dagoela aitortuz.
Eta enpresek ere bai beraien partetik asko egiteko daukatela oraindik ere, eta oso garrantzitsua da hauen parte-hartzea.
Erdibideko bat sinatu dugu, Talde Sozialista eta Talde Popularrarekin bat. Erdibideko honetan, besteak beste, aipaturiko Dekretu honek jasotako aitorpen horretan ba lanean jarraitu dezan eskatzen du, kontratazio publikoan berdintasun klausula gehiago jaso daitezela, enpresei berdintasun planak eta diagnostikoak burutzen laguntza ematea.
Eta kontziliazio korresponsablearen inguruan hitz egiten dugula, ba beno, Garriko andreak komentatu duen bezala, berdintasunaren alorrean, ba beste funtsezko oinarrietariko bat, hirugarren puntu bezala, gaur egun Jaurlaritzaren ardura den portal Concilia euskarriari bultzada eskatzen diogu, enpresei eman ahal izateko laguntza tresna eraginkor bezala.
Gure taldeak jarrera baikorra du, gaur lortutako akordioarekin konforme, nahiz eta erdibidekoa laburra dela dirudi, barneratzen dituen kontzeptuak garapen luzea baitute, garrantzitsua eta berdintasun erreal eta eraginkor bat lortzeko bidean norabidea zein den finkatzen baitu.
Gaurkoan, esparru zehatz batean, enpresa mundua eta kontratazio publikoa, baina pausu garrantzitsua, beti esaten dudan bezala, guztion artean elkar lanean, egunero, apurka-apurka emandako aurrera pausuek hurbiltzen baikaituzte gizon eta emakumeen arteko berdintasunerantz.
EH Bilduk eta Elkarrekin Podemosek beste erdibideko bat sinatu dute. Gaur, ez dugu babestuko, logikoki, gure erdibidekoa babestu behar dugulako, baina penaz esaten dut hau, akordio zabal batera heltzetik gertu egon garelako. Azkenean ez da posible izan edukian, fondoan, Legebiltzar hau osatzen dugun talde guztiak ados egon arren, tamalez nire ustez talde ezberdinen posizio ezberdinetatik erredakzio egokiarekin ematen ez dugu asmatu gaurkoan.
Etxebarrieta andreari, berak esaten zuen bere parte-hartzean, ez, gaur bozkatuko dugu berdin jarraitu edo aurrerantz egitea. Nik ez dut hori konpartitzen, ez dugu horrela ikusten. Zuen talde bien artean, Euskal Herria Bildu eta Elkarrekin Podemosek sinaturiko erdibidekoan jasotako hainbat egoera, hainbat ekintza gure erdibidekoak jasotzen ditu modu laburtu batean, 11/2014 Dekretua bera hartu eta irakurriz gero bertan modu oso zehatzean agertzen dira ezaugarri asko, guztiak, deskribatuta. Jasota ez daudenak konpartitu egiten ditugu eta gainera hau aitortu egin dizuet talde guztiei gaur goizean.
Eta Eusko Jaurlaritzak dagoeneko edo martxan ditu edo dagoeneko lantzen hasiak dira gai horren inguruan. Beraz, Euskadin berdintasunaren arloan emango dituen aurrerapauso berrien norabidea finkatzen dutenak guzti hauek, nahiz eta tamalez gaur aho batez akordio batera ez heldu, akordio hori ez hartu, edukian eta taldeek hartu beharreko bidea norabide berdinean doala, hori ikusi egiten da gaurkoan, hori positibotzat hartzen dugu.
Eta nahiz eta espresuki gurean zuen erdibidekoan jasotzen dena ez azaldu, esan dudanez, modu laburbildu batean dagoelako eta modu laburbilduan ez dagoena konpromisoa baitago eta jakinaren gainean baikaude Jaurlaritza horretan lanean ari dela, beraz, bata zein bestea irten, gaur aurrerantz egiten dugu denok.
Besterik ez. Eskerrik asko.